Title: NUTRICIÓ
Course: COM FUNCIONA EL NOSTRE COS?

LA NUTRICIÓ HUMANA

Els aliments

Per viure necessitem ingerir aliments, que ens aporten substàncies nutritives. Poden ser de tres tipus:

- Substàncies energètiques. Són les que aporten energia. Els hidrats de carboni aporten energia directament, mentre que els greixos s'utilitzen com a reserva d'energia, als quals es recorre quan no queden hidrats de carboni.

- Substàncies constructores. Són les proteïnes. Serveixen per créixer i renovar les cèl·lules que es moren.

- Substàncies reguladores. Són necessàries per al bon funcionament de l'organisme i per a la correcta assimilació dels aliments. L'aigua, les vitamines i les sals minerals són substàncies reguladores.

Els aliments ens proporcionen substàncies nutritives. Les substàncies nutritives poden ser energètiques, constructores o reguladores.

La dieta

La dieta és el conjunt d'aliments que ingerim al llarg del dia. Perquè el nostre cos funcioni correctament, hem de prendre una dieta equilibrada i suficient en energia.
Els greixos són necessaris, però no se'n pot abusar, perquè poden provocar problemes de salut.
La llet i els derivats làctics són rics en proteïnes, greixos i sals minerals. S'han de prendre diàriament dos o tres gots de llet o l'equivalent en iogurts i formatge.
Les verdures i hortalisses són aliments rics en sals minerals i vitamines. Cal menjar un plat de verdura diari i alguna amanida.
La carn, els ous i el peix són aliments rics en proteïnes. Convé menjar dos aliments d'aquest grup al dia.
La fruita fresca és rica en sals minerals i vitamines. Convé menjar-ne dues o més peces al dia.
Els cereals, els llegums i les patates són rics en hidrats de carboni. Cal menjar un o dos plats de pasta, patates, arròs o llegums al dia.

Funcions de la nutrició

La nutrició és el procés complex que permet l'alimentació de l'organisme. Vegem-ne el funcionament:

Als pulmons, la sang recull oxigen i deixa el diòxid de carboni. La sang, doncs, es torna rica en oxigen.

El cor bomba la sang per tot el cos, que circula pels vasos sanguinis.

A l'intestí prim, les substàncies passen a la sang. Les restes no digerides dels aliments van a l'intestí gros, i són expulsades per l'anus en forma d'excrements.

Els ronyons filtren la sang. Les substàncies residuals són expulsades amb l'orina.

Les cèl·lules del cos transformen les substàncies nutritives i l'oxigen en energia i generen substàncies residuals i diòxid de carboni.